Der er ved 18-tiden udbrudt brand i en lade på en landejendom på Mou Kær uden for Brovst. Det brænder fortsat, men beredskabet har ifølge indsatslederen allerede nu styr på branden, som således ikke breder sig. Dog lyder meldingen, at den sydlige del af laden formentlig ikke kan reddes. - Heldigvis har vi ikke meget halm inde i laden, fortæller ejeren Niels Poulsen, som tager situationen med ro, idet hverken mennesker, dyr eller andre bygninger på stedet er i fare. - Det kunne have været meget værre, men det ryger en del, siger han. Det er Niels Poulsen selv, der opdager, at noget er galt, og han slår alarm. Lige nu har beredskabet flere vogne på stedet for at få slukket ilden, og Beredskab Jammerbugt har tilkaldt ekstra tankvogne i kampen mod flammerne. Også politiet er på stedet. Det er endnu uvist, hvordan og hvorfor branden er opstået, men Niels Poulsen fortæller, at han tidligere på dagen har været i gang med at brænde noget løst halm af. - Jeg ved ikke, hvad der er sket, men det må vi nu lige finde ud af, siger Niels Poulsen.

Referat:
Der er lige nu brand i en lade på en ejendom ved Brovst. Dele af laden ser ikke ud til at kunne blive reddet, lyder meldingen.